MOMFA NKYERƐKYERƐ MO MMA
Onyankopɔn Werɛ Tumi How
—Dɛn na Yɛbɛyɛ Ama N’ani Agye?
Obi ayɛ wo ade ama ɛho yaw nti woadi awerɛhow asu pɛn?
Bible kyerɛ sɛ nnipa bi kae sɛ wɔdɔ Onyankopɔn, nanso “wɔhow ne werɛ.” Wɔmaa Onyankopɔn “dii wɔn ho yaw” paa! Obiara ntumi nyɛ Yehowa Nyankopɔn biribi mma no nte yaw ne nipadua mu efisɛ ɔno ne ade nyinaa so Tumfoɔ no. Ɛnde, ma yɛnhwɛ nea enti a yɛantie Yehowa a, ɛma ne werɛ how.
Nnipa baanu a Yehowa dii kan bɔɔ wɔn asase so no ma odii yaw pii. Onyankopɔn de wɔn tenaa Paradise asase so baabi a wɔfrɛ hɔ “Eden turom.” Wunim saa nnipa baanu no?
Bere a Yehowa de wɔn kɔtenaa turom hɔ no, ɔka kyerɛɛ wɔn sɛ wɔnhwɛ turo no so. Ɔsan ka kyerɛɛ wɔn sɛ anka wɔnwo na wɔne wɔn mma no ntena turom hɔ daa. Nanso adebɔne bi sii ansa na Adam ne Hawa rewo. Wunim nea esii?
Ɔbɔfo no maa ɛyɛɛ sɛ ɔwɔ paa na ɔrekasa. Nea Hawa tee no yɛɛ no dɛ; ɔwɔ no ka kyerɛɛ no sɛ ‘ɔbɛyɛ sɛ Onyankopɔn.’ Enti ɔyɛɛ nea ɔwɔ no kae no. Wunim nea ɔwɔ no kae sɛ ɔnyɛ?
Aduaba a na Yehowa aka akyerɛ Adam sɛ ɛnsɛ sɛ wodi bi no, Hawa dii. Ansa na Onyankopɔn rebɔ Hawa no, na waka akyerɛ Adam sɛ: “Turom ha nnua nyinaa, di bi. Na papa ne bɔne ho nimdeɛ dua no de, nni bi, efisɛ da a wubedi bi no, owu na wubewu.”
Ná Hawa nim saa mmara no. Nanso ɔkɔɔ so hwɛɛ dua no, na ohui sɛ “dua no ye sɛ wodi bi na wohwɛ a, ɛyɛ akɔnnɔ . . . Enti ɔtew n’aba no bi na odii.” Akyiri yi ɔmaa Adam aduaba no bi, “na odii.” Wohwɛ a, dɛn na ɛmaa Adam yɛɛ saa?
Wokae ɔwɔ a ɔkasa kyerɛɛ Hawa no? Sɛnea obi betumi ama ayɛ sɛ akuaba rekasa no, saa ara na obi ma ɛyɛɛ te sɛ nea ɔwɔ no rekasa. Ɛnne a Hawa te fii ɔwɔ no hɔ no, na ɛyɛ hena nne?
Wunim nea wobɛyɛ ama Yehowa ani agye?
Fa wo Bible na kenkan
^ nky. 3 Sɛ worekenkan akyerɛ abofra na wuhu sɛ wɔasan baabi sei (—) a, ɛkyerɛ sɛ gyina na ma abofra no nkyerɛ n’adwene.
twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn